google/wiki40b huggingface dataset:
טאסיט בלו

טאסיט בלו (Tacit Blue) היה מטוס להדגמת טכנולוגיה שפיתחה נורת'רופ בשיתוף עם דארפ"א וחיל האוויר האמריקני על-מנת להוכיח את התכנותו של מטוס ריגול חמקן עם מכ"ם LPIR‏ (low probability of intercept) וחיישנים אחרים שיכול לפעול קרוב לקו הקדמי של הלחימה בדרגה גבוהה של שרידות. רק מטוס אחד טס בפועל, אם כי שילדה שנייה נבנתה לגיבוי.

פיתוח

חיל האוויר האמריקני חשף את תוכנית הטאסיט בלו ב-30 באפריל 1996, בפנטגון. הטאסיט בלו נוצר על-מנת להוכיח את התכנותו של מטוס ריגול חמקן עם מכ"ם LPIR‏ (low probability of intercept) וחיישנים אחרים שיכול לפעול קרוב לקו הקדמי של הלחימה בדרגה גבוהה של שרידות. מטוס כזה יוכל לעקוב ברציפות אחר המצב על הקרקע בשדה הקרב ולספק מידע על מטרות בזמן-אמת לכוחות הלוחמים. הטאסיט בלו היה החלק הסודי בתוכנית "אסולט ברייקר" (Assault Breaker), שנועדה לתת תוקף לקונספט השימוש במערכות נשק מונחה רבות לתקיפה מנגד של טורי שריון מתקדמים.
הטאסיט בלו, שכונה בחיבה "הלוויתן", כלל כנפיים ישרות ומחודדות וזנב בצורת "V" שהותקן על גוף מטוס שצורתו עקומה. כונס אוויר יחיד על-גבי מבנה המטוס סיפק אוויר לשני מנועי טורבו-מניפה. הטאסיט בלו כלל יתירות של ארבע מערכות בקרת טיסה דיגיטליות מסוג טוס-על-חוט, שעזרו לייצב את המטוס. עלותו הייתה כ-165 מיליון דולר.
טכנולוגיית החיישנים שפותחה עבור הטאסיט בלו משמשת כיום את מטוס ה-E-8 ג'ויינט סטארס.

היסטוריית שירות

טיסת הבכורה של הטאסיט בלו נערכה בפברואר 1982, ובעקבותיה נרשמו 134 טיסות במהלך תקופה של שלוש שנים. הטיסות התבצעו פעמים רבות שלוש או ארבע פעמים בשבוע, ולעיתים התבצעה יותר מטיסה אחת ביום. לאחר שצבר יותר מ-250 שעות טיסה, הועבר המטוס לאחסנה ב-1985. ב-1996 הוצב הטאסיט בלו בתצוגה במוזיאון הלאומי של חיל האוויר האמריקני בבסיס חיל-האוויר רייט פטרסון, ליד דייטון, אוהיו.
פסטיבל הסרטים של לונדון

פסטיבל הסרטים של לונדון (אנגלית: BFI London Film Festival) הוא האירוע הקולנועי הגדול ביותר בבריטניה בו מקרינים למעלה מ-300 סרטים ביניהם תיעודיים, קצרים ואחרים, מכמעט 50 מדינות. הפסטיבל שנוסד בשנת 1953 נערך מדי שנה במחצית השנייה של חודש אוקטובר תחת חסותו של מכון הסרטים הבריטי. הפסטיבל מספק גם תוכנית מקיפה על אירועים בתעשייה, פורומים ציבוריים, אירועי חינוך, הרצאות, כיתות אמן ושאלות ותשובות עם יוצרי קולנוע ואנשי מקצוע מובילים בתחום.

היסטוריה

בשנת 1953, קבוצה של מבקרי קולנוע, ביניהם דיליס פאוול מהסאנדיי טיימס, העלתה את הרעיון של הקמת פסטיבל סרטים בלונדון. הם סברו שאם לקאן ולוונציה יש פסטיבלים משלהם, אין ספק שגם לונדון צריכה אחד. מטרתם, בין השאר, הייתה ליצור במה ציבורית לסרטים שמסתבר שלא היו מופיעים בקולנוע הבריטי. במקור הייתה המטרה להיות "פסטיבל הפסטיבלים", היא התמקדה בהקרנת מבחר כותרים חזקים מפסטיבלים אחרים באירופה, ביניהם סרטים מפסטיבל הקולנוע בקאן ופסטיבל הסרטים של ונציה.
פסטיבל לונדון הראשון נוצר על ידי מנהל מכון הסרטים הבריטי דאז, גיימס קווין, ונערך ב-BFI סאות'בנק בין 15-20 באוקטובר. הפסטיבל הושק יום אחרי השקתו של האתר במיקום החדש שלו תחת גשר ווטרלו. בפסטיבל זה הוקרנו כ-20 סרטים.
חגי גולן

ביוגרפיה

חגי גולן נולד בתל אביב, ולמד בתיכון עירוני א' שבעיר. לאחר סיום לימודיו שירת בחיל התותחנים. גולן הצטרף לעיתון גלובס עם הקמתו בשנת 1983, ושימש ככותב וכעורך. בשנת 1997 מונה לעורך העיתון, עד לפרישתו בשנת 2017. עם תחילת הפעלתו של ערוץ הכנסת על ידי ערוץ 20, צפוי גולן לשמש כעורך הערוץ.
בשנת 2006 התמודד בראש קבוצת "שידורי הדמוקרטיה" במכרז על הפעלת ערוץ הכנסת. הקבוצה שכללה את אולפני הרצליה, המרכז הבינתחומי הרצליה וקבוצת גלובס לא זכתה במכרז.
גולן הגיש את תוכנית הרדיו "עסקים באוויר" בתחנת רדיו 99 שעסקה בכלכלה וצרכנות. בנוסף, הגיש תוכנית רדיו בתחנת רדיו ללא הפסקה. כיום גולן מנחה פודקאסטים ברשת "עושים היסטוריה".
חגי גולן הוא בוגר לימודי חשבונאות וכלכלה מאוניברסיטת תל אביב.
נפתלי הירצקא פרנקל

הרב נפתלי הירצקא פרנקל (כ' בתמוז תרצ"ט, יולי 1939 - ה' בטבת תשע"ז, 3 בינואר 2017) היה חבר בד"צ העדה החרדית ורב קהילת חוג חת"ם סופר בירושלים.

ביוגרפיה

נולד בעיירה מאקווא בהונגריה להינדא ויהושע פרנקל שהיה שוחט ובודק וחזן. בשנת תש"ט (1949) עלה לישראל. למד בישיבת 'בית יוסף צבי' דושינסקיא תחת הנהגתו של הרב ישראל משה דושינסקי. בתשכ"ב התחתן עם מרת חיה שרה, בתו של הרב יששכר דב גולדשטיין, רב קהילת חוג חת"ם סופר בירושלים וראש כולל שומרי החומות.
לאחר נישואיו למד בכולל תרביצ"א של חסידות דושינסקיא וכן למד אצל רבי יצחק יעקב וייס, גאב"ד 'העדה החרדית', והוסמך על ידו להוראה. בתש"ל מונה למו"ץ בעדה החרדית. בסיון תשס"ו התמנה לדיין (הלכה) בבד"ץ העדה החרדית והיה מראשי מערכת הכשרות שלה. הרב פרנקל היה רב קהילת חוג חת"ם סופר בירושלים ורב בית כנסת "אהל ישראל" בשכונת תל ארזה.
נפטר בה' בטבת תשע"ז בגיל 77 בבית חולים לניאדו בנתניה, לאחר אירוע מוחי שעבר כמה חודשים קודם לכן.
הלווייתו התקיימה בהשתתפות אלפים בקריית צאנז נתניה ובסמוך לבנין זופניק בירושלים, הספידוהו האדמו"ר מצאנז והרב יצחק טוביה וייס. נטמן בהר המנוחות.
יוהאן לסדן

יוהאן לסדן (בהולנדית: Johann Leusden; לעיתים: יאן, ובאנגלית: ג'ון (John); ‏26 באפריל 1624 - 30 בספטמבר 1699) היה תאולוג קלוויניסט, פילולוג עברי ומזרחן הולנדי.
לסדן נולד באוטרכט שבהולנד, למד באוטרכט ובאמסטרדם והתמנה לפרופסור לעברית באוטרכט. נפטר באוטרכט בגיל 75.
הפרדוקס של קנטור

הפרדוקס של קנטור הוא סתירה שנתגלתה בתורת הקבוצות הנאיבית. גילוי הסתירה מיוחס לאבי תורת הקבוצות עצמה, גאורג קנטור, שכנראה גילה אותה בין השנים 1895 ל-1899. פרדוקס זה, יחד עם פרדוקסים נוספים שנתגלו בתורת הקבוצות הנאיבית כגון הפרדוקס של ראסל והפרדוקס של בורלי-פורטי, הביאו לפיתוחה של תורת הקבוצות האקסיומטית, שבה ניתן לתורת הקבוצות בסיס אקסיומטי מוצק, המונע הופעתן של סתירות אלו. הפרדוקס עוסק בקבוצת כל הקבוצות ומראה שקיומה מוביל לסתירה.

תיאור הפרדוקס

בתורת הקבוצות הנאיבית ניתן להגדיר את קבוצת כל הקבוצות, שכל קבוצה שהיא היא איבר שלה, ואותה נסמן . לכל קבוצה ניתן להגדיר את קבוצת החזקה, שהיא קבוצת כל תת הקבוצות שלה, ולכן קיימת קבוצת החזקה של קבוצת כל הקבוצות אותה מסמנים . לפי משפט קנטור מתקיים שעוצמתה של  גדולה מעוצמתה של , ובסימון המקובל: . אולם איברי , כאיבריה של כל קבוצת חזקה, הם קבוצות, ולכן כל איבריה שייכים ל-, שהיא קבוצת כל הקבוצות, כלומר  ולכן  והגענו לסתירה.
ניתן לראות שאם ננסה לטעון שפונקציית הזהות מA לP(A) היא הפונקציה החחע"ל שאנחנו מחפשים, אז הקבוצה שלא נמצאת בתמונה שלה שבונים בהוכחת משפט קנטור, היא בדיוק הקבוצה הסתירתית מפרדוקס ראסל (קבוצת כל הקבוצות שאינן שייכות לעצמן).

פתרון הפרדוקס

קנטור הציע פתרון לפרדוקס בכך שהפריד את המושג אינסוף לשני מצבים: אינסוף מוחלט ואינסוף שאינו מוחלט. אינסוף שאינו מוחלט הוא אינסוף שניתן להתייחס אליו כעוצמה בלי שהדבר יוביל לסתירות הנובעות מתכונות ידועות של עוצמות. כך אָלֶף אֶפֶס ועוצמת הרצף שתיהן אינסוף שאינו מוחלט. לעומת זאת, האינסוף של קבוצת כל הקבוצות הוא אינסוף מוחלט ולא ניתן לייחס לו עוצמה ולהפעיל עליו את משפט קנטור ובכך נמנע הפרדוקס.
הבעיה בפתרונו של קנטור היא שהוא לא נותן קריטריון ברור להבדלה בין קבוצה של אינסוף מוחלט לקבוצות אינסופיות אחרות.
בתחילת המאה ה-20 הובן שהפרדוקס של קנטור ופרדוקסים נוספים נובעים מבעיה בסיסית בתורת הקבוצות הנאיבית, שהיא מתירה לאוספים "גדולים" מדי להיות קבוצות. אלו אותם אוספים שקנטור ייחס להם אינסוף מוחלט. במסגרת תורת הקבוצות האקסיומטית אוסף כל הקבוצות אינו קבוצה בעצמו ולכן לא ניתן לייחס לו קבוצת חזקה ולהפעיל עליו משפטים הקשורים בעוצמות והפרדוקס חדל מלהתקיים.
טום ולאשיהה

קריירה

ולאשיהה נולד למשפחה ממוצא צ'כי בעיר דונה שבגרמניה המזרחית. בהיותו בן 17, זמן קצר לאחר נפילת חומת ברלין, נסע לעיר ניו יורק בתוכנית לחילופי סטודנטים, שם נשאר במשך שנה, שיחק בתיאטרון ולמד אנגלית.
הוא החל ללמוד משחק בבית הספר הגבוה למוזיקה ולתיאטרון בלייפציג משנת 1992 עד 1996.

קולנוע וטלוויזיה

מאז שנת 1998 הוא משחק בעיקר בתפקידי משנה בתוכניות טלוויזיה ובסרטים גרמניים ובינלאומיים. תפקידו הראשי הראשון היה כשגילם את סטפן בשנת 2000 בסרט "אף אחד לא ישן" (No One Sleeps). באוגוסט 2011 הוא לוהק לגלם את האסיר והמתנקש, ז'אקן הגאר, בעונה השנייה של תוכנית הפנטזיה של HBO "משחקי הכס", והמשיך לגלם את הדמות גם בעונות החמישית והשישית.
משנת 2013 הוא מככב בסדרת הפשע "חוצים גבולות" (Crossing Lines) כקומיסר סבסטיאן ברגר, קצין משטרה גרמני.

תיאטרון

על הבמה הופיע ולאשיהה במחזות תיאטרון משנת 1996 עד שנת 2000 בתיאטרון הדור הצעיר (Junge Generation) שבדרזדן.

דיבוב

ולאשיהה גם מדבב סרטים, ספרים מוקלטים ופרסומות. בחלק מתפקידיו הבינלאומיים, לדוגמה ב"משחקי הכס", ולאשיהה הוא המדבב את דמותו לגרמנית.
אלגוריתם חיפוש לרוחב

אלגוריתם חיפוש לרוחב (אנגלית: Breadth-first search, ראשי תיבות: BFS) הוא אלגוריתם המשמש למעבר על צומתי גרף, לרוב תוך חיפוש צומת המקיים תכונה מסוימת. צומת כלשהו בגרף נקבע להיות הצומת ההתחלתי , והאלגוריתם עובר על כל הצמתים במרחק צלע אחת מ, ואז על כל הצמתים במרחק 2 צלעות מ וכן הלאה . צורת חיפוש זו היא חיפוש לרוחב הגרף, בניגוד לחיפוש לעומק הגרף.
חיפוש לרוחב סורק את הגרף בצורה שמבטיחה שכל צומת שנמצא באותו  רכיב קשירות של הצומת ההתחלתי ייבדק, וסריקה זו נעשית בזמן אופטימלי, הליניארי למספר הקשתות והצמתים בגרף. בשל כך, חיפוש לרוחב מהווה בסיס לאלגוריתמים רבים שפועלים על גרפים, בהם אלגוריתם דייקסטרה, האלגוריתם של פרים והאלגוריתם של אדמונדס-קארפ.
פלט האלגוריתם, המכונה עץ החיפוש לרוחב (BFS), מקיים את התכונה שהמסלול משורש העץ לכל אחד מהצמתים הוא המסלול בעל מספר הצלעות הנמוך ביותר בגרף המקורי, ובגרף שאינו גרף ממושקל הוא גם המסלול הקצר ביותר.
סיבוכיות הזמן והמקום של האלגוריתם בגרף קשיר כמעט לחלוטין היא   , כאשר  מייצג את קבוצת הצמתים בגרף ו- מייצג את קבוצת הקשתות בגרף.

תיאור אינטואיטיבי

האלגוריתם משתמש במבנה נתונים מסוג תור על מנת לקבוע מהו הצומת הבא בו הוא עומד לבקר. בכל פעם שהוא מבקר בצומת הוא מסמן אותו ככזה שנבדק, ואז בודק את כל הקשתות שיוצאות ממנו. אם קשת מובילה לצומת שטרם נבדק, צומת זה מתווסף לתור. בדרך זו מובטח כי האלגוריתם יסרוק את הצמתים בסדר שנקבע על פי מרחקם מהצומת ההתחלתי (כי צומת שנכנס לתור יצא ממנו רק לאחר שכל הצמתים שהיו בו קודם יצאו).
שימושים: בדיקת המסלולים הקצרים בגרף לא ממושקל.

תיאור פורמלי

קטע הקוד הבא הוא פסאודו קוד.
   function breadthFirstSearch (Start, Goal)
   { 
       enqueue(Queue,Start)
       setVisited(start)
       while notEmpty(Queue)
       {
           Node := dequeue(Queue)
           if Node = Goal
           {
               return Node
           }
           for each Child in Expand(Node)
           {
               if notVisited(Child)
               {              
                   setVisited(Child)
                   enqueue(Queue, Child)
               }
           }
       }
   }
עמידות צבע

עמידות של צבע הוא מונח המשמש בצביעת טקסטיל, המאפיין את התנגדות האריג הצבוע לדהייה או המסה. המונח משמש בעיקר בהקשר של ביגוד. עמידות הצבע של בגדים נבדקת לפני הלבנה או שימוש בחומרי ניקוי או בשיטות ניקוי אחרות.
עמידות באור, עמידות בשטיפה, בעיקר במים או במים וסבון, ועמידות לשפשוף הם המרכיבים העיקריים של עמידות של צבע שיש להם הגדרה מקובלת. עמידות באור של צבע טקסטיל נמדדת בסולם של 1 עד 8. עמידות בשטיפה היא בסולם של 1 עד 5. בשני המקרים, ערך מספרי גבוה יותר מצין עמידות גבוהה יותר.
תל שדוד

תל שַדוּד (או תל שריד) הוא תל קדום הממוקם בחלקו הצפוני של עמק יזרעאל, סמוך לקיבוץ שריד הנקרא על שמו. התל מזוהה על ידי החוקרים עם שָׂרִיד המקראית.
שלל הממצאים הארכאולוגיים אשר נחשפו על גבי התל מעידים על התיישבות קבועה ורציפה במקום החל מתקופת הברונזה המאוחרת (המאה ה-16 לפנה"ס) ועד לסוף התקופה הרומית.
בתנ"ך מוזכרת העיר בהקשר לסיפור התנחלות השבטים. שריד נכללה בתחומו של שבט זבולון והייתה לעיר גבול, כפי שכתוב בספר יהושע: "וַיַּעַל הַגּוֹרָל הַשְּׁלִישִׁי לִבְנֵי זְבוּלֻן לְמִשְׁפְּחׁתָם וַיְהִי גְבוּל נַחֲלָתָם עַד שָׂרִיד." (ספר יהושע, פרק י"ט, פסוק י')
קרבתה של שריד לאחת מהדרכים המרכזיות בעת העתיקה, אשר חיברה את שימרון ומגידו עם ערי הגליל, העניקה לעיר חשיבות אסטרטגית וכלכלית כאחד. עובדה זו באה לידי ביטוי בממדיו של התל המעידים על גודלו של היישוב שככל הנראה הכפיל עצמו במהלך התקופה הישראלית.
גילוי אבני המיל שאת מרביתן ניתן לראות כיום בסמוך לתל ואף בתחומי הקיבוץ עצמו מעידות על השימוש הנרחב שעשו הרומאים באותה הדרך, שבתקופתם חיברה את מגידו לציפורי הנמצאת בגליל.
בשנת 1868 ניסתה קבוצת צליינים נוצרים ממוצא גרמני להתיישב במקום, אולם הקשיים הפיזיים הרבים בהם נתקלו ומחלת המלריה אילצו את הקבוצה לוותר על רעיון ההתיישבות.  
בחפירות ארכאולוגיות שהתקיימו בשנת 2014 התגלו בבית קברות למרגלות התל ארון קבורה אנתרופואידי עתיק וחרפושית חותם עם שמו של פרעה סתי הראשון מהמאה ה-13 לפנה"ס.
עמוס הרפז

ביוגרפיה

נולד ב-1928 לשלמה ושפרה הרפז (גולדנברג). אחיו הוא הטייס רמי הרפז. ב-1942 עבר למשמר העמק, שם למד במוסד החינוכי שומריה. במלחמת השחרור לחם גם במשמר העמק וגם בקרבות הנגב. לאחר שובו לקיבוץ, עבד בפלחה, ומילא גם תפקידים שונים בקיבוץ ובתנועת הקיבוץ הארצי, אליה השתייך הקיבוץ, בתחומי המשק והחברה. 
משנת 1967, שימש כמורה ומחנך במוסד שומריה. בעל תואר ראשון בפיזיקה, מהטכניון בחיפה (1970), וב-1972 סיים את לימודיו למוסמך, בתחום תורת היחסות הכללית. ב-1980 סיים לימודי מחקר לתואר שלישי, בתחום התפתחות כוכבים, מאוניברסיטת תל אביב.
במקביל לעיסוקו במחקר באסטרופיזיקה, עסק גם בהוראה.
בשנת 1976 התחיל עבודתו ב"אורנים, בית הספר לחינוך של התנועה הקבוצית", בו עבד עד 1998.  
בשנת 1980-82 היה במעמד פוסט-דוקטוראט, באוניברסיטת  WINDSOR, בקנדה. 
מנהל אורנים בשנים: 1987-1990.  
בשנת 1990-91, שבתון ב- MIT בבוסטון מסצ'וסטס, ארצות הברית.  
1991-1997,  הוראה ומחקר באורנים. 
1997-98,  שבתון (שני)  ב- MIT בבוסטון מסצ'וסטס, ארצות הברית.
ב-1998 פרש לגמלאות.
נפטר ב-27 ביוני 2018, בגיל 90.
לגמרי במקרה!

רקע

בסדרה "תנו לסוני צ'אנס", דמי לובאטו מגלמת את הדמות הראשית בסדרה, נערה בשם סוני מונרו שמצטרפת לקאסט של קומדיית המערכונים האהובה עליה "לגמרי במקרה!", המוצגת כסדרה בתוך סדרה. המערכונים הוצגו כתוספת לסצנות מאחורי הקלעים שהיוו את לב הפרק. בנובמבר 2010 לובאטו התאשפזה במכון לגמילה עקב "בעיות פיזיות ורגשיות איתן התמודדה זמן מה", וב-19 באפריל 2011 היא הודיעה באופן רשמי על פרישתה מהסדרה בראיון למגזין פיפל, שם הסבירה ש"אני לא חושבת שלחזור ל'תנו לסוני צ'אנס' יהיה בריא לתהליך ההחלמה שלי. להיות מול מצלמה יעשה אותי לחוצה ... זה קצת עצוב לי שפרק בחיים שלי נגמר, אבל לא יכלה להיות נקודת זמן טובה יותר בשבילי להמשיך הלאה ... זה היה נראה לי הגיוני להתקדם ולעזוב את הסדרה כדי להתמקד במוזיקה שלי". בעקבות ההצהרה רבים הניחו שהסדרה בוטלה, אולם בפועל הערוץ החליט ב-12 בנובמבר 2010, עוד לפני ההצהרה, להחזיר את הסדרה לעונה שלישית. בנקודה זו תפקידה של לובאטו היה בגדר סימן שאלה נוכח העובדה שהתאשפזה במכון לגמילה שבועיים לפני כן, אך בהמשך, וללא כל התייחסות לעניין באופן פומבי, ההפקה המשיכה בצילומים כמתוכנן בינואר 2011 בלעדי לובאטו. דיסני החל לתאר את העונה השלישית כסדרה נפרדת רק לאחר עזיבתה הרשמית של לובאטו.
הצילומים החלו ב-30 בינואר 2011, והשם החדש נחשף כשלושה חודשים מאוחר יותר ב-4 באפריל. פרק הבכורה של "לגמרי במקרה!" שודר בערוץ דיסני ב-5 ביוני 2011 ונצפה בקרב 4.1 מיליון ילדים בתחום הגילאים 6-11 ובני נוער בתחום הגילאים 9-14. בישראל שודר פרק הבכורה כשנה לאחר מכן ב-6 בפברואר 2012. בהמשך ספגה הסדרה נתוני מדרוג נמוכים למדי, ואחרי עונה אחת שכללה 26 פרקים בלבד היא אינה נבחרה להתחדש לעונה נוספת.

פורמט

כתוצאה מפרישתה של לובאטו, הסדרה שווקה מחדש תחת השם "לגמרי במקרה!" ובמסגרת פורמט חדש לפיו הסדרה תתמקד במערכונים בלבד; בדומה למנחה של תוכנית אירוח, בתחילת כל פרק אחת הדמויות הראשיות נכנסת לבמה ומספרת מי הולך להופיע בפרק, שמלווה במספר מערכונים פארודיים (בדרך כלל 5 או 6) לצד הופעה מוזיקלית (למעט פרקים 5,14,21) בביצועו של כוכב אורח, אשר לעיתים לוקח חלק במערכונים עצמם. השחקנים המקוריים של הסדרה "לגמרי במקרה!" שהוצגה במסגרת הסדרה "תנו לסוני צ'אנס" המשיכו לככב גם בסדרה זו, הן בתור הדמויות ששיחקו בסדרה המקורית והן בתור הדמויות שמופיעות במערכונים, ואליהם הצטרף בנוסף השחקן סטרלינג נייט מהסדרה בתוך סדרה השנייה "מקנזי פולס".
ארדהאן (נפה)

היסטוריה

העדות הקדומה ביותר אודות האזור היא בכתבים מתקופת אוררטו שנמצאו בצ'ילדיר. הכימרים פלשו לאזור במאה השמינית לפנה"ס בדרכם מהקווקז לאנטוליה והתעמתו עם האוררטים. החל בשנת 650 לפנה"ס לערך, ועם שקיעתה של ממלכת אוררטו, שלטה מדי באזור, אך כמאה שנים בלבד לאחר מכן תפסה ממלכת פרס את השליטה בו. השליטה בארדהאן עברה לידי היוונים, הרומאים והגאורגים, עד שבשנת 1069 השתלטו עליה הסלג'וקים. העות'מאנים כבשו את ארדהאן בשנת 1551 והחזיקו בה במשך למעלה משלוש מאות שנה, עד שנכבשה בידי הרוסים במהלך מלחמת רוסיה טורקיה בשנים 1877–1878. במסגרת הסכם קארס מ-23 באוקטובר 1921 ויתרה ברית המועצות (בשם ארמניה) על השליטה בארדהאן, והיא הושבה, יחד עם קארס ואיאדיר לשליטת טורקיה. הנפה הייתה חלק מנפת קארס עד לשנת 1994, עת הופרדה ממנה והייתה לנפה עצמאית.
תורת חובות הלבבות

תורת חובות הלבבות, המוכר גם בשם חובת הלבבות (במקור, בערבית יהודית: כתאב אל הדאיה אלי פראיץ' אלקלוב [בחלק מהנוסחאות נוסף: ואלתנביה עלי לואזם אלצ'מאיר]; كتاب ال هدايه الي فرائض القلوب [والتنبيه علي لوازم الضماير]), הוא ספר פרי עטו של רבי בחיי בן יוסף אבן פקודה. החיבור, המהווה ניסוח של "תורת המוסר" היהודית, נכתב בשנת 1080 ותורגם לעברית בידי רבי יהודה אבן תיבון בשנת 1161. לספר הייתה השפעה על המוסר היהודי והלא-יהודי. הוא תורגם מחדש לשפות רבות.
אבן פקודה מדגיש ב"חובות הלבבות" את האתיקה המוסרית שבדת, שאותה ראה כעיקר, בשונה מהרמב"ם, שראה את הבחינה השכלית כעיקר. ספרו נחשב לאחד מספרי האמונה העיקריים ביהדות לצד הכוזרי, מורה נבוכים, אמונות ודעות ואחרים.

השפעות מוסלמיות

בעת שכתב אבן פקודה את הספר הוא הושפע גם ממקורות פילוסופיים מוסלמיים ומן הניאופלטוניזם בלבושו הערבי, שביקש ליצור חיבור בינו לבין ההשקפה הדתית המוסלמית, כפי שנמצא למשל בחיבורי ה"אחים הטהורים".
בספרו בולטות מובאות מחכמי הגויים. הוא השתמש בהוכחות הכלאם המוסלמי למציאות האלוהים, אם כי בשינוי מה ועם עירוב נאו-אפלטוני לגבי מושג האחדות. בתורת התארים הולך אבן פקודה בשיטתו של רבי סעדיה גאון (הרס"ג), ומוסיף כי אף התארים החיוביים הזהים עם עצמות האל אינם אלא שלילה. הבדלתו בין חובות האיברים ללבבות נמצאת כבר במקורות המועתזילה, שגרסו כי דבקות הנפש היא האידיאל, וניכרת בספרו דואליות של הנפש והגוף יחד עם נטייה מתונה לפרישות.

שיטתו הנאו-אפלטונית

בחיבורו "ספר תורות הנפש"  הוא מחזיק בשיטה הניאופלטונית בצורתה הפופולרית ואינו מוצא סתירה בינה לבין התורה. הוא מקבל את האצילות הניאופלטונית כפי שהובאה בכתבי הפילוסופים הערבים ומדרג אותה: שכל (שכל הפועל), נפש, טבע, חומר, עצמי הספירות, הכוכבים וארבעת היסודות. כל אלה הם נבראים והוא אינו רואה סתירה בכך. הגותו מדגישה את השניות שבין העולם החושי ובין העל-חושי. החיבור עוסק בנפש ולשיטתו היא עצם בלתי תלוי בגוף, ומהותה מעידה על מקורה. בכך הוא דוחה את שיטתו של אבן סינא, לפיה הנפש מגיעה יחד עם הגוף הגם שהיא עצם עצמאי. לפי רבנו בחיי הנפש מצטרפת לחלקי נפש פחותים במטרה להשיבם ולהעלותם, הזיכוך מושג על ידי צידקות שהיא שלטון הנפש השכלית וההכרה. שלמות שכלית ומוסרית מזכה בשיבה אל עולם הרוח, זיכוך מוסרי בלבד מביא אל גן העדן התחתון למטרת השגת ההכרה. לשיטתו, נפשות שנדבקו בחושניות חוזרות בגלגול אף לבעלי חיים, בשונה מדעת ר' יצחק הישראלי כי הנפש נסערת בכיסופי שווא תחת השמים, זהו עונשה והיא אינה שבה בגלגול.
ירמה

"יֶרְמַה" (מספרדית: Yerma) הוא מחזה מאת המחזאי הספרדי פדריקו גארסיה לורקה, שנכתב והוצג לראשונה בשנת 1934. ירמה (פירוש המילה בספרדית: "עקרה") הוא שמה של גיבורת המחזה, הסובלת מעקרות. לורקה תיאר את המחזה כ"פואמה טראגית".

עלילה

המחזה עוסק בחייה של ירמה, אישה עקרה הנשואה לחקלאי בשם חואן ומתגוררת בכפר בספרד. ירמה נמסרה לנישואין לחואן על ידי אביה, רועה צאן. זקנה שואלת אותה על רגשותיה: "את רועדת כשהוא מתקרב אלייך? את מרגישה כמו בחלום כשהוא מקרב את השפתיים שלו לשלך? תגידי לי." וירמה עונה "לא, אף פעם לא הרגשתי ככה." היא זוכרת את הרגשות המסעירים שעורר בה בנעוריה ויקטור, חקלאי בן הכפר, אך אינה פוגעת במחויבותה לבעלה. 
תשוקתה לילד הולכת וגוברת, עד שהיא הופכת לאובססיה הממלאת את כל ישותה. "אישה מהכפר, שאין לה ילדים, מיותרת כמו ערימת קוצים, היא אישה מקוללת!", אומרת ירמה. תשוקתה ויאושה מודרכים על ידי הנורמות בסביבתה. אל מול תשוקתה של ירמה ניצב בעלה, שאינו משתוקק לילד, ומשקיע את עיקר מרצו במשק החקלאי שלו. רכילויות הנשמעות בכפר אודות התנהגותה של ירמה טורדות את מנוחתו של חואן, החרד לכבוד המשפחה ("לכל משפחה יש את הכבוד שלה, וכבוד זה מטען יקר שכולם צריכים לשמור עליו"). דבריה של ירמה לפיהם הרכילויות חסרות בסיס אינם מרגיעים אותו. ירמה משוחחת על מצוקתה עם חברותיה, אלה שזכו לילד ואלה שלא זכו לו, ונועצת בזקנה, שבחוכמת החיים שלה היא מקווה להיעזר. 
בניסיונותיה להרות היא עולה לרגל למנזר שלו סגולות פריון. בעימות עם חואן, המגיע אף הוא למקום, שבו מתברר לירמה שלחואן אין עניין בילד, היא חונקת אותו למוות. לאחר מכן היא אומרת את מילות הסיום של המחזה:
מיובשת. מיובשת, אבל בטוחה בזה. עכשיו זה ברור. ולבדי. אני אישן בלי להתעורר פתאום כדי לבדוק אם הדם שלי מבשר לי על דם אחר, חדש. הגוף שלי יבש לתמיד! מה אתם רוצים לדעת? אל תתקרבו אליי, אני הרגתי את הבן שלי. אני בעצמי הרגתי את הבן שלי!
— פדריקו גארסיה לורקה, ירמה, תרגם שמעון בוזגלו, הוצאת אור-עם, 2008

סוגיות במחזה

שמואל בונים, שביים את ההצגה בתיאטרון הקאמרי בשנת 1957, מוצא בעלילתו יותר מאשר את סוגיית העקרות: "שתי דמויות תחת קורת גג אחת, והן אינן מבינות אשה לנפש רעותה. קונפליקט נוסף קיים בנפשה של ירמה עצמה: היא אינה מסוגלת להשבית את הלהט שבגופה, אך מצד שני רגש הכבוד העצמי שבה אינו מרשה לה לבגוד בבעלה".
ביזי בון

תחילת חייו

בגיל 5 ביזי בון ושתי אחיותיו נחטפו על ידי אביהם החורג. שתי אחיותיו היו ילדיו הביולוגיים של האב החורג של ביזי בון. הוא גר בהרבה בתים, דירות, רכבים ומוטלים. ביזי היה מודע מהרגע הראשון שהוא נחטף. אביו החורג של ביזי בון אמר לו שאמו נפטרה. ב-1983 הוא גר באוקלהומה, שם אביו החורג השאיר אותו. שכן שראה את התמונה שלו בטלוויזיה, התקשר למשטרה, אשר החזירה את ביזי בון למשפחתו. ב-2002 ביזי שיחרר את השיר "A.M.W.", בו הוא מעודד ילדים שנחטפו שימשיכו קדימה בחיים שלהם.
כשהוא היה בן 13, ביזי בון עבר לגור עם אחיותיו ועם אביו בקליבלנד, אוהיו ; שם הוא פגש לייזי בון, קרייזי בון, וויש בון ופלאש אן בון. ביזי בון התחיל את הקריירה המוזיקאית שלו בשנת 1993 עם הקמת להקת Bone Thugs-N-Harmony.

קריירת סולו

ביזי בון התחיל את קריירת הסולו שלו ב-1998. הוא ידוע בעיקר בסגנון הראפ המהיר שלו, בקול הרך שלו ובהגשה הדקה שלו. ב-1998 שיחרר את אלבום הסולו הראשון שלו, Heaven'z Movie, שהוכתר כאלבום פלטינה על ידי RIAA.
ב-7 באפריל 2001, הוא הוציא את האלבום הסולו השני שלו, The Gift, שהגיע למקום השני במצעד אלבומי האינדי (Independent Albums) של המגזין בילבורד. רוב השירים מהאלבום עוסקים בחייו האישיים ובילדותו.
ב-2004, פרסם את האלבום Alpha and Omega, שמראה שינוי מבחינה מוזיקלית ושינוי בטקסט של השירים שלו. ביזי קיבל ביקורות טובות מצד מעריציו. באותה השנה ביזי הוציא באינטרנט את האלבום The Beginning and the End. לאחר מכן הוא פרסם מספר אלבומים, שאותם כמעט ולא שיווק.
ברבור (קבוצת כוכבים)

מאפיינים בולטים

בקבוצת הברבור כמה כוכבים בהירים:
דנב (α בברבור), כוכב זוהר מאד, בולט, על אף ריחוקו מאיתנו (במרחק של כ- 1,400 שנות אור מאיתנו). העל-ענק הלבן מהווה את זנב הברבור והקצה העליון של הצלב הצפוני, כמו גם אחד הקודקודים (יחד עם אלטאיר מקבוצת הכוכבים נשר ווגה מקבוצת הכוכבים נבל) של משולש הקיץ.
אלביראו (β בברבור), נמצא במקור של הברבור או בבסיס הצלב. זהו אחד הכוכבים הכפולים היפים ביותר בשמיים, כוכב זהוב שניתן להבדיל בקלות בינו לבין בן זוגו הכחול אפילו בעזרת טלסקופ  קטן.
סאדר (γ בברבור), הוא על-ענק לבן-צהבהב במרכז צורת הצלב של הקבוצה. זהו למעשה הכוכב השני הכי בהיר בקבוצה.
הכוכבים ε בברבור (ג'יינה) ו-δ בברבור מציינים את הכנפיים המזרחית והמערבית בהתאמה של הברבור או את זרועות הצלב.
כוכב מעניין נוסף הוא 61 בברבור. כוכב זה הוא בעצם מערכת בת שני כוכבים שיש לה תנועה מרחבית מהירה במיוחד של כ-5 שניות קשת בשנה. מסיבה זו היה 61 בברבור לראשון שמרחקו ממערכת השמש נמדד באמצעות פרלקסה. מרחקו מאיתנו הוא 11.4 שנות אור, והוא בין הכוכבים הקרובים ביותר למערכת השמש.
הכוכב 16 בברבור B הוא מערכת שמש עם כוכב לכת שזוהה בוודאות ומסתו פי 1.5 ממסת צדק. זהו הכוכב המוכר הדומה ביותר למערכת השמש של כדור הארץ, אך אסטרונומים סבורים כי כוכבי הלכת של כוכב זה הם ענקי-גזים (בדומה לצדק ולשבתאי), ועל-כן לא סביר שיימצאו שם חיים. למערכת שמש זו כוכב תאום, הנקרא "16 בברבור A", וגדול יותר ממנו.
כוכב לכת חדש שעשוי לאפשר חיים, נחשף לציבור ביולי 2015 קרוי - Kepler-452b והוא גדול מכדור הארץ בכ-60%, מה שמעיד על מסה הגדולה בערך פי 5 מזו של כדור הארץ. Kepler 452b מקיף את הכוכב המרכזי במערכת השמש שלו, שהוא בעל מאפיינים הזהים לשמש שלנו אחת ל-386 ימים (לשם השוואה, כדור הארץ מקיף את השמש אחת ל-365 ימים) מה שמעיד על כך שהוא מצוי במרחק הדומה לזה של כדור הארץ מהשמש. מערכת השמש המרוחקת מצויה במרחק של 1400 שנות אור מהשמש בקבוצת ברבור.
בכוכב KIC 8462852 שנמצא בקבוצה התגלו על ידי טלסקופ החלל קפלר תנודות יוצאות דופן בבהירות, שלא ניתן להסביר בעזרת תופעה מוכרת למדע. הכוכב פורסם בתקשורת כ"כוכב החייזרים" מכיוון שקיימת אפשרות תאורטית שהשינויים נגרמים עקב מבנים מלאכותיים המסתירים את הכוכב. בהירות הכוכב היא 11.7, כך שלא ניתן לראותו בעין בלתי מזוינת.
קבוצת ברבור כוללת גם את גרם השמים ברבור X-1 המצוי ליד הכוכב השלישי בשורה הישרה של הכוכבים המהווים את הגוף הברבור עצם זה פולט קרני רנטגן בקצב של 1,000 פעמים בשנייה וחשוד בהיותו חור שחור הבולע חומר מכוכב סמוך.
בנוסף מכילה קבוצת הברבור מגוון של כוכבים משתנים, כולל V1057 בברבור וברבור V508 .

גרמי שמים עמוקים

כמה צבירי כוכבים וערפיליות מצויים בקבוצת הכוכבים ברבור בשל מיקומה בשביל החלב. ערפילית הפליטה, הנקראת גם ערפילית צפון אמריקה מצויה מעט מזרחית לדנב. דמיונה ליבשת בולט בצילומים. 7000 NGC הנמצאת קרוב יחסית אליה, נקראת גם ערפילית השקנאי. שני צבירים פתוחים הנמצאים הקבוצה הם M29 העמום יחסית שנמצא במרכז הקבוצה ו-M39 שנמצא בקצה הצפון-מזרחי של הקבוצה וניתן לצפייה ללא ציוד עזר, כשתנאי הצפייה טובים. בקבוצה נמצאת גם גלקסיית הרדיו הראשונה שהתגלתה ברבור A, שהיא אחד ממקורות קרינת הרדיו החזקים ביותר בשמים.